

Αρκαλοχώρι, 12/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Κατεδαφίσεων συνέχεια για τα κόκκινα κτίρια στο Δήμο Μινώα Πεδιάδας- Στα Ρουσσοχώρια τα συνεργεία**

Από τα Ρουσσοχώρια ξεκίνησε την Τετάρτη 12 Φεβρουαρίου, η διαδικασία κατεδάφισης των κτιρίων που έχουν κριθεί κόκκινα με ΠΑΕΕΚ, στο Δήμο Μινώα Πεδιάδας!

Στο πλαίσιο της εργολαβίας των 800.000 ευρώ που ανέθεσε η Περιφέρεια Κρήτης, θα κατεδαφιστούν -σε πρώτη φάση- 80 κτίρια τα οποία έχουν κριθεί κατεδαφιστέα, μετά τον σεισμό της 27ης Σεπτεμβρίου 2021.

Στα Ρουσσοχώρια βρέθηκαν σήμερα ο Δήμαρχος Μινώα Πεδιάδας Βασίλης Κεγκέρογλου, ο Αντιπεριπεριφερειάρχης Νίκος Συριγωνάκης, οι Αντιδήμαρχοι Γιώργος Μελεμενής, Γιώργος Παπαδόπουλος και Στέφανος Ψυλλάκης, η Διευθύντρια Τεχνικών Έργων Π.Ε. Ηρακλείου Χαρά Τριαματάκη, το στέλεχος της Τεχνικής Υπηρεσίας και αρμόδιος για τις κατεδαφίσεις Στέλιος Τρουλλινός αλλά και κάτοικοι του χωριού που μαζί με τον ιδιοκτήτη του οικήματος που «έπεσε», παρακολούθησαν τη συγκεκριμένη διαδικασία.

«Με την καλή συνεργασία με την Περιφέρεια Κρήτης και μετά την ολοκλήρωση της χρονοβόρας διαδικασίας για την ανάδειξη αναδόχου, ξεκίνησαν και πάλι οι κατεδαφίσεις. Δίνουμε προτεραιότητα στα πολύ επικίνδυνα κτίρια που ελλοχεύουν σοβαρούς κινδύνους για τους δημότες, ενώ κινούμαστε στη λογική των συνολικών κατεδαφίσεων ανά οικισμό. Πρέπει ωστόσο με γρήγορες αποφάσεις, να υπάρξει ροή στις χρηματοδοτήσεις για να καλύψουμε τον χαμένο χρόνο και να κατεδαφιστούν κι άλλα σπίτια που έχουν κριθεί κόκκινα. Αν αυτό δεν προχωρήσει γρήγορα, είναι μάταιο να μιλάμε για οικιστική ανασυγκρότηση των περιοχών που επλήγησαν από το σεισμό. Μέχρι τώρα έχουν κατεδαφιστεί 150 κτίρια ενώ έχουμε αποφασίσει με την Περιφέρεια Κρήτης, να ζητήσουμε την αναγκαία χρηματοδότηση προκειμένου να υλοποιηθεί η κατεδάφιση των 300 ακόμα κτιρίων που χρήζουν κατεδάφισης στο Δήμο», ανέφερε ο Δήμαρχος Μινώα Πεδιάδας Βασίλης Κεγκέρογλου.